Nog 'n man vas oor drama in Senekal | Netwerk24
Deur Alet van der Walt 16 Oktober 2020 19:18
Nog 'n man van Senekal is Vrydagmiddag in hegtenis geneem in verband met die gewelddadige optrede toe mense verlede week die hofgebou bestorm het op soek na die twee moordbeskuldigdes ná die moord op die plaasvoorman Brendin Horner.
Die 33-jarige man, wat op die dorp bly, se gesig is blykbaar danksy die hofgebou se veiligheidskameras uitgeken.
Ilani Oberholzer, 'n prokureur op die dorp, het bevestig nog 'n inwoner is in verband met die voorval by die hofgebou in hegtenis geneem.
Hy sal Maandag in die hof verskyn en is in verband met dieselfde voorval in hegtenis geneem as waarvoor André Pienaar in hegtenis geneem is.
Oberholzer sê dit is nog nie seker wat die aanklag is nie.
Die man se identiteit is bekend aan Netwerk24, maar sal eers ná sy hofverskyning bekend gemaak word.